Author: Институт перевода Библии
Date: 2022-09-30T19:42:53.324205+00:00

КъэбарышӀур: ШӀошъхъуныгъэ зиӀэхэу Фессалоникэ къалэм дэсхэм апостол Паул ятӀонэрэ тхылъэу афитхыгъэр

КъэбарышӀур: ШӀошъхъуныгъэ зиӀэхэу Фессалоникэ къалэм дэсхэм апостол Паул ятӀонэрэ тхылъэу афитхыгъэр

1. ШӀошъхъуныгъэ зиӀэхэу Фессалоникэ къалэм дэсхэм апостол Паул ятӀонэрэ тхылъэу афитхыгъэр

ШӀошъхъуныгъэ зиӀэхэу Фессалоникэ къалэм дэсхэм апостол Паул ятӀонэрэ тхылъэу афитхыгъэр

ШӀошъхъуныгъэ зиӀэхэу Фессалоникэ къалэм дэсхэм апостол Паул ятӀонэрэ тхылъэу афитхыгъэр

1. 1

2. 2

3. 3

АПЭРЭШЪХЬ

ШӀОШЪХЪУНЫГЪЭ ЗИӀЭХЭУ ФЕССАЛОНИКЭ КЪАЛЭМ ДЭСХЭМ АПОСТОЛ ПАУЛ ЯТӀОНЭРЭ ТХЫЛЪЭУ АФИТХЫГЪЭР

ШӀуфэс

1^1Сэ сы Паул. Шъо, Тхьэу Тятэ лъапӀэрэ Зиусхьан Исус Христосрэ зыгу илъхэу Фессалоникэ къалэм щыӀэ чылыс зэӀукӀэм щыщхэм, Силуанрэ Тимофейрэ сигъусэхэу мы тхылъыр къышъуфэсэтхы+.

2Тхьэу Тятэ лъапӀэрэ Зиусхьан Исус Христосрэ анэшӀу къышъущарэфи, гупсэф къышъуарэт.

Тхьэм зафэу цӀыфхэм хьыкум къызэратыришӀыхьащтыр

3Тшыхэр, шъощ пае Тхьэм щытхъу фэтшӀ зэпытын фае. Ари тэрэз, сыда пӀомэ, шъуишӀошъхъуныгъэ хэхъо зэпыт, шъуащыщэу хэти адрэм шӀулъэгъоу фыриӀэми хэхъо зэпыт+. 4Арышъ, цӀыфхэм сыд фэдиз къин шъуагъэщэчми, сыд фэдиз гузэжъогъу шъухэтми, теубытагъэрэ шӀошъхъуныгъэрэ зэрэшъуиӀэм пае, Тхьэм ичылыс зэӀукӀэхэм адэжь шъуищытхъу щытэӀо+.

5А Ӏоф пстэуми Тхьэм ихьыкум зафэу зэришӀырэр къагъэшъыпкъэ, сыда пӀомэ, теубытагъэ зэрэшъуиӀэм пае, Тхьэм и Тетыгъошхоу къин зыфэшъушэчырэм ыӀэчӀэгъ шъучӀэхьанэу къышъуфигъэшъошэщт+. 6Шъо гузэжъогъу шъухэзыдзэрэ цӀыфхэр гузэжъогъум хидзэжьынхэр Тхьэм зафэу елъытэ+. 7Шъо, гузэжъогъум хэтхэр, шъутигъусэу гупсэф къышъуитыжьынри Тхьэм зафэу елъытэ. Ар зыхъущтыр Зиусхьан Исус уашъом къехэу имэлэӀичхэу лъэкӀ зиӀэхэр игъусэхэу къызылъэгъощт мафэр ары+. 8Тхьэр зымышӀэрэ цӀыфхэу, ти Зиусхьан Исус ехьылӀэгъэ къэбарышӀум емыдэӀухэрэм ябзэджагъэ аригъэпщыныжьыным пае, мэшӀотхъуабзэм хэтэу Зиусхьан Исус дунаим къэкӀожьыщт+. 9А цӀыфхэр Зиусхьаным ынапэрэ, ежь лъэкӀышхоу щытхъушхо зиӀэмрэ апэчыжьэхэу, мыухыжьын кӀодыныр Ӏахьэу Тхьэм атырилъхьащт. 10Ар къызыхъущтыр Зиусхьаныр дунаим къызыкӀожьыщт мафэр ары. А мафэм ицӀыф лъапӀэхэм ежь щытхъу фашӀыщт, ежьыркӀэ шӀошъхъуныгъэ зиӀэ хъугъэ цӀыфхэми зэкӀэми ежь агъэшӀэгъощт. Шъори а цӀыфхэм шъуахэтыщт, сыда пӀомэ, тишыхьатныгъэ шъушӀошъ хъугъэшъ ары+.

11Джары шъощ пае зэпымыоу Тхьэм тызкӀелъэӀурэр. Тхьэр къызэрэшъоджагъэм тетэу, ибын шъухъуныр къышъуфигъэшъошэнэу телъэӀу. ИлъэкӀышхокӀи шӀугъэу шъугухэм арылъ пстэури шъуигъэгъэцэкӀэнэуи, шъуишӀошъхъуныгъэ къыхэкӀырэ ӀофышӀу пстэури рышъуигъэгъэкъунэуи Тхьэм телъэӀу+. 12Аущтэу ти Зиусхьан Исус ыцӀэ цӀыфхэм щытхъу фяжъугъэшӀыщт, Зиусхьаныр шъугухэм зэрарылъым паий, шъори щытхъу шъуиӀэ хъущт. Ти Тхьэрэ ти Зиусхьан Исус Христосрэ анэшӀу къызэрэшъущафэрэм тетэу аущтэу хъущт.

ЯТӀОНЭРЭШЪХЬ

Бзэджэныгъэм ицӀыф

2^1Ти Зиусхьан Исус Христос дунаим къызэрэкӀожьыщтымрэ ежь дэжь тызэрэщызэрэугъоижьыщтымрэ яхьылӀагъэу, тшыхэр, моущтэу тышъолъэӀу:+
2Христос дунаим къызыкӀожьыщт мафэр къэсыгъэу, Тхьэм ы Псэ ЛъапӀэ ежь ыгу къырилъхьагъэу цӀыф горэм ыӀозэ, пцӀы къеусыми, е а мафэр къэсыгъэу къэбар къаӀуатэми, е тэ тхылъэу къэттхыгъэм аущтэу итэу цӀыфхэм пцӀы къаусыми, а Ӏофым псынкӀэу зешъумыгъэгъэгумэкӀ, зешъумыгъэгъэщын. 3Хэт щыщи зыкӀи зыкъешъумыгъэгъапцӀ. ЦӀыфхэм акӀыб Тхьэм фагъазэным ыпэкӀэ, бзэджэныгъэм ицӀыфэу Тхьэм ыгъэкӀодыжьыщтыр къэлъэгъоными ыпэкӀэ, а мафэр къэсыщтэп+. 4А цӀыфыр тхьэхэу зыфаӀохэрэми, цӀыфхэм агъэлъапӀэрэ Ӏоф пстэуми апэуцужьыщт, ахэмэ пстэуми анахьи нахь инэу зилъытэжьыщт. Тхьэм иунэшхуи итӀысхьанышъ, «Сэ сы Тхь» ыӀощт+.

5Шъуадэжь сызыщэӀэм, мы Ӏофхэр къызэрэшъосӀуагъэхэр шъугу къэкӀыжьырэба? 6Бзэджэныгъэм ицӀыф джы гъогу езымытырэри шъо шъошӀэ. Ау игъо къызыскӀэ, бзэджэныгъэм ицӀыф къэлъэгъощт. 7Сыда пӀомэ, бзэджэныгъэм илъэкӀ шъэф джы Ӏоф ешӀэ. Ау джы нэс бзэджэныгъэм ицӀыф гъогу езымытыгъэр ыпэ рапшӀэу ӀукӀыжьын фае+. 8ЕтӀанэ бзэджэныгъэм ицӀыф къэлъэгъощт. Ау Зиусхьан Исус щытхъушхо иӀэу къызыкӀожьыкӀэ, ыжэкӀэ къыщэрэ жьымкӀэ ар ыукӀыжьыщт, ыгъэкӀодыжьыпэщт+. 9Бзэджэныгъэм ицӀыф къызыкӀокӀэ, шэйтаным илъэкӀ иӀэу къэкӀощт. ЛъэкӀ Ӏофышхо нэпцӀхэри зэкӀэ, нэшэнэ гъэшӀэгъон нэпцӀхэри, Ӏофышхо гъэшӀэгъон нэпцӀхэри цӀыфхэм аригъэлъэгъущт+. 10Сыд щыщырэ бзэджэныгъэкӀи цӀыфхэу кӀодыпӀэм игъогу тетхэр ыгъэпцӀэщтых. Ахэр зыкӀэкӀодхэрэр мыкӀодхэу зыкъагъэнэжьыным пае, шъыпкъэр шӀу алъэгъунэу зэрамыдагъэр ары+. 11Арышъ, пцӀыр ашӀошъ хъуным пае, Тхьэм ахэмэ ягупшысакӀэ зэрегъэкӀокӀы+. 12Аущтэу шъыпкъэр зышӀошъ мыхъугъэхэу бзэджагъэм зыгу еӀурэ цӀыф пстэури Тхьэм ыгъэмысэщт.

ШъумыкӀодэу шъукъыгъэнэжьыным пае Тхьэм шъукъыхихыгъ

13Ау шъо, тшыхэу Зиусхьаным шӀу ылъэгъухэрэр, шъощ пае Тхьэм щытхъу фэтшӀ зэпытын фае, сыда пӀомэ, ублапӀэм щегъэжьагъэу шъумыкӀодэу шъукъыгъэнэжьыным пае, Тхьэм шъукъыхихыгъ. Тхьэм ежь ы Псэ ЛъапӀэу шъугухэр зыгъэкъэбзэжьырэм илъэкӀыкӀи, шъыпкъэр шъушӀошъ зэрэхъугъэмкӀи шъумыкӀодэу шъукъегъэнэжьы+. 14Тхьэр ибынхэм ащыщ шъухъунэу къызэрэшъоджагъэр къэбарышӀоу шъодгъэӀугъэр ары. Аущтэу ти Зиусхьан Исус Христос ищытхъушхокӀэ Ӏахь къышъулъыӀэсыщт+. 15Арышъ, тшыхэр, шъукъызэкӀэмыкӀоу, бзэгукӀи тхылъымкӀи шъодгъэшӀэгъэ Ӏофхэм пытэу шъуатетэу гъогум шъурыкӀон фае+.

16-17Тхьэу Тятэ лъапӀэу шӀу тызылъэгъугъэу, зынэшӀу щыфэныгъэкӀэ сыдигъуи тызгъэгушхорэм шӀум тыщегъэгугъы. Ежьыррэ ти Зиусхьан Исус Христосрэ сыд щыщ шӀугъэ жъугъэцэкӀэным, шъуӀоным пае шъуарэгъэгушху, шъугухэри арэгъэпытэх++.

ЯЩЭНЭРЭШЪХЬ

Тхьэм шъукъытфелъэӀу

3^1Аужыпкъэм, тшыхэр, шъуадэжь зэрэщыхъугъэм фэдэу, Зиусхьаным икъэбарышӀу цӀыфхэм тыдэкӀи анэсынэуи, цӀыфхэм а къэбарышӀум щытхъу фашӀынэуи Тхьэм шъуелъэӀу+. 2ЦӀыф бзэджэ-наджэхэм тащиухъумэнэу Тхьэм шъуелъэӀу, сыда пӀомэ, зэкӀэ цӀыфхэм шӀошъхъуныгъэ яӀэп+. 3Ау Зиусхьаным ыӀорэр къегъэшъыпкъэ. Ащ шъугухэр ыгъэпытэщт, шэйтанми шъущиухъумэщт+. 4Тиунашъохэр зэрэжъугъэцакӀэхэрэмкӀи зэрэжъугъэцэкӀэщтхэмкӀи Зиусхьаным тыкъышъущегъэгугъы. 5Тхьэм ишӀулъэгъурэ Христос итеубытагъэрэ Зиусхьаным шъугухэр аферэгъазэх+.

ШӀошъхъуныгъэ зиӀэхэр мылажьэхэ хъущтэп

6Тшыхэр, хэтрэ тшэу лэжьэныр зымыдэу, къышъуфэдгъэнэгъэ унашъохэм атемытым зыщышъудзыенэу ти Зиусхьан Исус Христос ыцӀэкӀэ унашъо къышъуфэтэшӀы+. 7Шъор-шъорэу шъошӀэ тилъэужхэм шъузэрарыкӀон фаер. Шъуадэжь тызыщэӀэм, тымылажьэу къыхэкӀыгъэп+. 8ЗыдгъэхьакӀэу зыми ихьалыгъуи тшхыгъэп. Ау тыулэоу, лъэшэу тылажьэу, шъуащыщэу зыми хьылъэ тыфэмыхъуным пае, чэщи мафи Ӏоф тшӀэщтыгъ+. 9ЗышъодгъэхьакӀэнэу фитыныгъэ тимыӀагъэп, ау тилъэужхэм шъуарыкӀоным пае, шапхъэ тышъуфэхъунэу тызэрэфэягъэр ары тызкӀэлэжьагъэр+. 10Шъуадэжь тызыщэӀэм, мы унашъор къышъуфэтшӀыгъ: лэжьэнэу зымыдэрэр орэмышхэ+.

11Сыда пӀомэ, шъуащыщхэу заулэмэ лэжьэнхэр амыдэу зэхэтхыгъэ. Ахэмэ Ӏоф зи ашӀэрэп, ау яӀоф зыхэмылъым пылъых+. 12Ащ фэдэ цӀыфхэр самбырэу лэжьэнхэу, ежь яхьалыгъуи ашхынэу ти Зиусхьан Исус Христос ыцӀэкӀэ унашъо афэтэшӀы ыкӀи тялъэӀу. 13Шъо, тшыхэр, мыр шъотэӀо, шъуемызэщэу шӀушӀэным шъупылъ+.

14ЦӀыф горэ мы тхылъым итхэу шъуатӀохэрэм ямыдэӀумэ, а цӀыфым гъунэ лъышъуф, жъугъэукӀытэжьыным паи ащ гъусэ шъуфэмыхъу. 15Ау шъуипыим фэдэу шъуемыплъ, шъушы фэдэу гурыжъугъаӀу нахь+.

Аужырэ шӀуфэс гущыӀэхэр

16ЗэкӀэ гупсэфыр къытэзытырэ Зиусхьаным зэкӀэмкӀи сыдигъуи гупсэф къышъуерэт. Зиусхьаныр шъо пстэуми шъуерэгъус+.

17Сэ, Паул, сӀэкӀэ мы шӀуфэс гущыӀэхэр къышъуфэсэтхы. Мары зэрэстхырэр+.

18Ти Зиусхьан Исус Христос ынэшӀу шъо пстэуми къышъущерэф. Амин.

+ 1:1 Апостол. 15:22, 1 Пет. 5:12, 1 Фесс. 1:1, Апостол. 16:1

+ 1:3 Ефес 5:20, 1 Фесс. 1:2, 2 Фесс. 2:13
+ 1:4 1 Фесс. 2:19
+ 1:5 Лука 20:35
+ 1:6 Ӏоф. 6:10
+ 1:7 Иудэ 1:14
+ 1:8 2 Пет. 3:7,
+ 1:10 1 Кор. 3:13, 1 Фесс. 1:10
+ 1:11 Кол. 1:9
+ 2:1 Маттэ 24:31, 1 Фесс. 4:15-17

+ 2:3 Марк 13:5, Кол. 2:8, 1 Иуан 3:7, Ефес 5:6, Дан 7:24-25, Дан 8:25, Ӏоф. 13:4-5

+ 2:4 Дан 11:36
+ 2:7 1 Иуан 2:18, 1 Иуан 4:3
+ 2:8 Ӏоф. 2:16
+ 2:9 Маттэ 24:24, Марк 13:22, Ӏоф. 13:14
+ 2:10 1 Кор. 1:18
+ 2:11 1ПА 22:22,

+ 2:13 Ефес 5:20, 2 Фесс. 1:3, Якъуб 1:18, Ӏоф. 14:4

+ 2:14 1 Фесс. 2:12
+ 2:15 1 Кор. 16:13
+ 2:16 1 Пет. 1:3
+ 2:17 1 Фесс. 3:13
+ 3:1 1 Фесс. 5:25
+ 3:2 Рим. 15:31, 2 Кор. 1:10-11

+ 3:3 1 Кор. 1:9, 1 Фесс. 5:24, Евр. 10:23, Маттэ 16:13, Иуан 17:12

+ 3:5 1 Фесс. 3:11
+ 3:6 Ушъый гъэсэпэтхыдэхэр 6:6
+ 3:7 1 Кор. 4:16, 1 Кор. 11:1, 1 Фесс. 1:6
+ 3:8 Апостол. 18:3, 1 Фесс. 2:9-10

+ 3:9 1 Кор. 9:4-5, 1 Фесс. 2:6, Филимон 1:8, 1 Пет. 5:3, Фил. 3:17, 1 Тим. 4:12, Тит 2:7

+ 3:10 Ефес 4:28, 1 Фесс. 4:11, 1 Фесс. 5:14
+ 3:11 1 Тим. 5:13
+ 3:13 Гал. 6:9
+ 3:15 Маттэ 18:15
+ 3:16 Рим. 15:33, Фил. 4:9, 1 Фесс. 5:23

+ 3:17 1 Кор. 16:21, Гал. 6:11, Кол. 4:18, Филимон 1:19

+ https://ibt.org.ru/ebook?id=ADG

Table of Contents

- КъэбарышӀур: ШӀошъхъуныгъэ зиӀэхэу Фессалоникэ къалэм дэсхэм апостол Паул ятӀонэрэ тхылъэу афитхыгъэр

- ШӀошъхъуныгъэ зиӀэхэу Фессалоникэ къалэм дэсхэм апостол Паул ятӀонэрэ тхылъэу афитхыгъэр

- АПЭРЭШЪХЬ
- ЯТӀОНЭРЭШЪХЬ
- ЯЩЭНЭРЭШЪХЬ